Ólína Gunnlaugsdóttir var alin upp á Hellnum þar sem hún býr enn . Árið 2008 keypti hún og eiginmaður hennar gamla félagsheimilið á Arnarstapa og þar rekur hún nú Samkomuhúsið sem er blanda af veitingahúsi og safni með áherslu á íslenska matarhefð . Ólína er í raun eini formlegi starfsmaður Samkomuhússins en yngsta dóttir hennar , María , hjálpar henni mikið ásamt vinkonu Ólínu . Markmiðið er að hafa Samkomuhúsið opið allan ársins hring . „ Ég er búin að hafa opið í allan vetur því það komu svo margir hópar í mat til mín í vetur . Hvalaskoðunarhóparnir úr Grundarfirði komu alltaf í eina ferð hingað og ég var að fá tvo til þrjá hópa á viku . Þetta fyrirkomulag verður aftur næsta vetur , “ segir Ólína . Í safnasýningu Samkomuhússins er aðaláhersla lögð á íslenska matarhefð . „ Hún er meira en súrsaðir hrútspungar , hákarl og kjötsúpa og mig langar að koma því á framfæri hér hve fjölbreytt íslensk matarhefð er . Það er þó spurning hvað sé íslenskur matur og hvað sé séríslenskt . Pylsur eru til dæmis orðnar mjög íslenskar og útlendingar eru farnir að þekkja þær og finnst þær góðar . Einnig vil ég hafa til sýnis hvernig matargerð hefur þróast á Íslandi . Hvernig hún breyttist úr þessu gamla í fljótlega matargerð . Eins og til dæmis þegar ég var að alast upp fór fólk að hafa miklar mætur á niðursoðnu , eins fljótri matargerð og hægt var . Fólk var hætt að veiða sér til matar eins og tíðkaðist áður . Þetta er það sem mig langar að sýna , matarhefð og öflun matar , “ segir Ólína . Sjá viðtal við Ólínu Gunnlaugsdóttur í Samkomuhúsinu á Arnarstapa í Skessuhorni vikunnar .